b'\n_START_ARTICLE_\nTorre de Norfeu\n_START_SECTION_\nDescripci\xc3\xb3\n_START_PARAGRAPH_\nEs tracta de les restes d\'una torre de guaita situada en aquests contorns. De planta circular, amb el perfil lleugerament atalussat i un gran di\xc3\xa0metre, la torre es troba bastida amb pedra de diverses mides i alguns carreus, sense treballar, disposats formant filades irregulars i lligats amb morter de cal\xc3\xa7. Actualment es conserva una al\xc3\xa7ada aproximada d\'uns sis metres i mant\xc3\xa9 la volta semiesf\xc3\xa8rica que cobria la planta baixa. Els murs interiors encara mantenen restes de la capa de cal\xc3\xa7 hidr\xc3\xa0ulica que els revestia i el fons estava bastit amb un paviment de rajols for\xc3\xa7a ben conservat, ja que la planta estava destinada a ser una cisterna de recollida d\'aig\xc3\xbces pluvials. Al centre de la volta, encara es conserva el registre per on s\'extreia l\'aigua i es pujava al primer pis. En l\'actualitat, l\'acc\xc3\xa9s a l\'interior de la torre es fa a trav\xc3\xa9s d\'un esvoranc una mica enlairat, que d\xc3\xb3na acc\xc3\xa9s a l\'espai de la cisterna. Pels voltants de la construcci\xc3\xb3 s\'escampen grans fragments de parament constru\xc3\xaft i pedruscall dispers, procedent de l\'enderroc de la part superior.\n_START_SECTION_\nHist\xc3\xb2ria\n_START_PARAGRAPH_\nAl segle XVI hi hagu\xc3\xa9 un acord, davant del sovintejat atac de corsaris i pirates, entre les Universitats de Roses i de Cadaqu\xc3\xa9s per construir, respectivament, les torres de Norfeu i de Cap de Creus._NEWLINE_Segons Arnald Pluj\xc3\xa0 va ser bastida per la universitat de Roses l\'any 1598 com a torre de guaita i defensa. Si b\xc3\xa9 J. Pla afirma que aquest fet es produ\xc3\xad despr\xc3\xa9s de la batalla de Lepant, sembla cert que la torre del Cap de Creus es reconstru\xc3\xad -ja n\'existia una abans- a partir del 1568. En canvi, De Pella i Forgas atribueix la construcci\xc3\xb3 de la torre l\'any 1599:  ... Felipe III, en 1599, mand\xc3\xb3 construir una gran torre (69 canas de circuito) en el cabo Nofeu, lacual destruy\xc3\xb3 un rayo ene l siglo siguiente. La informaci\xc3\xb3 l\'extreu d\'un manuscrit d\'Antoni Perich del 1808._NEWLINE_Originalment tenia els murs de la base de tres metres de gruix i vuit metres d\'al\xc3\xa7ada coronat per merlets i matacans. La torre tenia dos pisos d\'al\xc3\xa7ada i un parapet superior. La planta baixa s\'emprava per cisterna i la superior com a habitatge de la guarnici\xc3\xb3. Sembla que per accedir al pis superior hi havia una passarel\xc2\xb7la de fusta exterior. Aquest espai estava dividit en quatre estances amb forma de quart de cercle, amb una espitllera per arma de foc individual a cada una. A l\'esquerra de la porta hi havia una escala d\'obra interior per pujar al parapet, el qual s\'assentava sobre una imposta amb forma de mitja canya que donava la volta a la torre._NEWLINE_Sembla que la gran torre de Norfeu qued\xc3\xa0 destru\xc3\xafda per un llamps al segle XVII (J.Pla). Podem aportar aqu\xc3\xad part del text d\'un document in\xc3\xa8dit de l\'arxiu parroquial de Cadaqu\xc3\xa9s, dels anys 1672-1673, sobre plets de drets de pesca i l\xc3\xadmits entre Cadaqu\xc3\xa9s i Roses; en un apartat encap\xc3\xa7alat "La cala Pelosa es terme de Rosas" hi llegim: (...) se justifica que dita cala Pelosa, y cala dels Ioncols s\xc3\xb3n del terme de Roses ... resulta que en lo Capdenofeu entre la cala dels Ioncols y la Pelosa est\xc3\xa1 constrhuida una Torra per a guarda de ditas calas ... fou constrhuida y fabricada dita torra ... don\xc3\xa1 y entreg\xc3\xa1 aquella a sa Magestat (que Deu guarde) perque sa Magestat pos\xc3\xa8s en dita torra guarnici\xc3\xb3, \xc3\xa0 effecte de assegurar, y guardar ditas calas de Ioncols y Pelosa de enemichs, cossaris, y infels, com en effecte sa Magestat tingu\xc3\xa9 guarnicio en dita torra del Capdenofeu mentre estigue en peu ... \xc3\x89s a dir que en aquesta data la torre ja era derru\xc3\xafda.'